**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**Екатерина Захариева - заместник министър-председател**

**по правосъдната реформа и министър на външните работи**

**Относно:** проект на Постановление за изменение и допълнение на Наредбата за условията и реда за издаване на визи и определяне на визовия режим (Приета с ПМС № 198 от 11.07.2011 г., Обн. - ДВ, бр. 55 от 2011 г., в сила от 03.08.2011 г.; изм., бр. 60 от 2014 г., в сила от 22.07.2014 г.; изм., бр. 57 от 2015 г., в сила от 28.07.2015 г.)

**Уважаеми господин министър-председател,**

**Уважаеми госпожи и господа министри,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане и приемане проект на Постановление за изменение и допълнение на Наредбата за условията и реда за издаване на визи и определяне на визовия режим (Приета с ПМС № 198 от 11.07.2011 г., Обн. ДВ, бр. 55 от 2011 г., в сила от 03.08.2011 г.; изм., бр. 60 от 2014 г., в сила от 22.07.2014 г.; изм., бр. 57 от 2015 г., в сила от 28.07.2015 г.).

Проектът цели съкращаване на срока за вземане на решение по подадено заявление за издаване на виза за дългосрочно пребиваване на граждани на трети страни, с цел пребиваване на територията на Република България по чл. 24к (сезонни работници) от Закона за чужденците в Република България (ЗЧРБ), преодоляване на съществуващи празноти в нормативната уредба, както и привеждане на разпоредби на Наредбата за условията и реда за издаване на визи и определяне на визовия режим (НУРИВОВР) в съответствие със ЗЧРБ.

Основен приоритет е да се съкрати срокът за вземане на решение по подадено заявление за издаване на виза за дългосрочно пребиваване на граждани на трети страни, с цел пребиваване на територията на Република България по чл. 24 к (сезонни работници).

С проекта се предвижда заявленията на тази категория лица да се разглеждат в рамките на до 15 календарни дни, вместо досегашните до 35 работни дни. Този срок ще създаде условия за по – бързо обработване на заявленията на лица, които желаят да извършват трудова дейност като сезонни работници и ще спомогне за по-бързото задоволяване на потребностите на българските работодатели от работна сила, за целите на сезонна заетост.

На следващо място, с проекта ще бъдат преодолени съществуващи празноти в нормативната уредба по отношение на вземането на решение по заявление за издаване на виза за дългосрочно пребиваване на граждани на трети страни по чл.15, ал. 2 от ЗЧРБ, като същите ще бъдат регламентирани ясно и непротиворечиво.

Към настоящия момент в българското законодателство не са регламентирани съгласувателната процедура и срокът за вземане на решение по заявление за издаване на виза за дългосрочно пребиваване на граждани на трети страни по чл.15, ал. 2 от Закона за чужденците в Република България. Предложените допълнения отразяват прилаганата към момента процедура на съгласуване с Държавна агенция „Национална сигурност“ и вземане на решение в срок до 35 работни дни.

С проекта се прецизират и разпоредбите на чл. 7, ал. 1, чл. 9, ал. 1 и ал.4 и чл. 30, ал. 6 от НУРИВОВР, които кореспондират с чл. 14, ал. 2, чл. 15, ал. 1 и ал. 4 и чл. 24, ал.1 и следващите от ЗЧРБ.

Проектът на акт няма да доведе до пряко и/или косвено въздействие върху държавния бюджет, поради което се прилага одобрена финансова обосновка от министъра на финансите в съответствие с чл. 35, ал. 1, т. 4, б. „б)” от Устройствения правилник на Министерския съвет и на неговата администрация.

Проектът на Постановление не е свързан с изпълнение на актове на Европейския съюз, поради което не се прилага справка за съответствие с европейското право.

Проектът на Постановление е публикуван на официалната интернет-страница на Министерството на външните работи и на Портала на Министерския съвет за обществени консултации, съгласно разпоредбата чл. 26, ал. 2 от Закона за нормативните актове. Получените бележки и предложения са отразени, съгласно приложената справка.

В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на Постановление.

**Уважаеми господин министър-председател,**

**Уважаеми госпожи и господа министри,**

С оглед на гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да обсъди и приеме представения проект на Постановление за изменение и допълнение на Наредбата за условията и реда за издаване на визи и определяне на визовия режим.

***Приложения:***

1. Проект на Постановление за изменение и допълнение на Наредбата за условията и реда за издаване на визи и определяне на визовия режим;
2. Одобрена финансова обосновка;
3. Справка за постъпилите становища заедно с обосновка за неприетите предложения;
4. Одобрена частична предварителна оценка на въздействието;
5. Проект на съобщение за СМО.

София, 2018 г.

**С уважение,**

**Екатерина Захариева**